### NN 98/2025 (4.7.2025.), Uredba o naknadi i sadržaju zahtjeva za posebnu upotrebu pomorskog dobra

Vlada Republike Hrvatske

1361

Na temelju članka 47. stavka 3. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 3. srpnja 2025. donijela

UREDBU

O NAKNADI I SADRŽAJU ZAHTJEVA ZA POSEBNU UPOTREBU POMORSKOG DOBRA

Članak 1.

Ovom Uredbom propisuje se način određivanja visine naknade za posebnu upotrebu pomorskog dobra, sadržaj zahtjeva i potrebna dokumentacija.

Članak 2.

Ova Uredba ne primjenjuje se na objekte sigurnosti plovidbe, koje na temelju javne ovlasti postavlja i održava trgovačko društvo Plovput d.o.o. i koji se upisuju u Registar objekata sigurnosti plovidbe, a na koje se primjenjuju odredbe propisa kojima se uređuje sigurnost plovidbe.

Članak 3.

Izrazi koji se koriste u ovoj Uredbi, a imaju rodno značenje, odnose se jednako na muški i na ženski rod.

Članak 4.

(1) Naknada za posebnu upotrebu pomorskog dobra utvrđuje se po metrima četvornim dodijeljenog pomorskog dobra (kopneni i morski dio).

(2) Naknada za posebnu upotrebu pomorskog dobra evidentira se u Registru koncesija.

Članak 5.

(1) Visina naknade za posebnu upotrebu pomorskog dobra utvrđuje se u godišnjem iznosu, kako slijedi:

|  |  |  |
| --- | --- | --- |
| Redni broj | Vrsta građevine | Naknada (eura/m2) |
| 1. | Građevine za potrebe obrane i unutarnjih poslova, zaštite od štetnog djelovanja vode, zaštite prirode i okoliša i drugih sličnih potreba | 0,10 |
| 2. | Građevine za potrebe sigurnosti plovidbe koje gradi Plovput d.o.o. u svrhu pristupa objektima sigurnosti plovidbe | 0,10 |
| 3. | Vodovodna i kanalizacijska mreža | 0,10 |
| 4. | Plinovodi i naftovodi | 2,65 |
| 5. | Mostovi | 0,10 |
| 6. | Jednožilni energetski kabeli (širina koridora 1 m za svaku žilu jednožilnog kabela) | 0,27 |
| 7. | Višežilni energetski kabeli (širina koridora 1 m) | 0,66 |
| 8. | Transformatorske stanice | 0,66 |
| 9. | Elektronička komunikacijska infrastruktura (širina koridora 1 m) | 0,66 |
| 10. | Ostala infrastruktura | 0,10 |

(2) Iznos naknade iz stavka 1. ovoga članka će se nakon pete godine povećati za 0,01 euro po metru četvornom zauzetog pomorskog dobra i nadalje svakih pet godina za 0,01 euro po metru četvornom zauzetog pomorskog dobra s time da se za godinu u kojoj se naknada mijenja, nova naknada primjenjuje od 1. siječnja sljedeće godine.

(3) Naknada iz stavka 1. ovoga članka za objekte javne infrastrukture počinje se plaćati od trenutka ishođenja uporabne dozvole, odnosno od trenutaka stavljanja objekta u funkciju.

Članak 6.

(1) Zahtjev za posebnu upotrebu pomorskog dobra za građevine iz članka 5. stavka 1. pod rednim brojevima: 1., 3., 4., 5., 6., 7., 8., 9. i 10. ove Uredbe mora sadržavati podatke o podnositelju zahtjeva, namjeni područja i građevine koja se planira graditi, postavljati ili održavati na pomorskom dobru, uz koji se prilaže:

1. lokacijska dozvola s idejnim projektom

2. geodetska situacija s obuhvatom posebne upotrebe pomorskog dobra na kopiji katastarskog plana, te na kopiji zemljišnoknjižnog plana ako na predmetnom području postoji dvojna numeracija, preklopljen na digitalnu ortofoto kartu s označenim svim lomnim točkama kopnenog i morskog dijela pomorskog dobra koje se daje na posebnu upotrebu, s iskazanom ukupnom površinom pomorskog dobra i popisom točaka iskazanih u službenom koordinatnom sustavu Republike Hrvatske (HTRS96/TM) koju izrađuje ovlašteni inženjer geodezije

3. popis katastarskih čestica koje se daju na posebnu upotrebu u skladu s katastarskim i zemljišnoknjižnim evidencijama

4. prijepisi posjedovnih listova i izvadci iz zemljišne knjige

5. službena identifikacija čestica koju izdaje nadležni ured za katastar u slučaju dvojne numeracije

6. izjava da su do dana podnošenja zahtjeva podmirene sve obveze iz prijašnjih posebnih upotreba pomorskog dobra ili prijašnjih koncesija za posebnu upotrebu pomorskog dobra

7. suglasnost koncesionara u slučaju da se građevina iz članka 5. stavka 1. ove Uredbe nalazi na području pomorskog dobra koje je dano u koncesiju.

(2) Davatelj posebne upotrebe može zatražiti i dodatnu dokumentaciju, ovisno o vrsti posebne upotrebe pomorskog dobra.

Članak 7.

Zahtjev za posebnu upotrebu pomorskog dobra za građevine iz članka 5. stavka 1. pod rednim brojem 2. ove Uredbe, koje Plovput d.o.o. planira graditi na pomorskom dobru radi pristupa objektu sigurnosti plovidbe, sadrži:

1. opis građevine koja se planira graditi radi pristupa objektu sigurnosti plovidbe i osnovne podatke o objektu sigurnosti plovidbe te naziv grada ili općine u kojoj se planira graditi građevina koja služi pristupu objektu sigurnosti plovidbe

2. izvadak iz Registra objekata sigurnosti plovidbe koji sadrži osnovne atributne, navigacijske i administrativne podatke o objektu sigurnosti plovidbe

3. geodetsku situaciju s obuhvatom građevine na pomorskom dobru prikazanu na kopiji katastarskog plana, te na kopiji zemljišnoknjižnog plana ako na predmetnom području postoji dvojna numeracija, preklopljen na digitalnu ortofoto kartu s označenim svim lomnim točkama pomorskog dobra koje se daje na posebnu upotrebu, s iskazanom ukupnom površinom pomorskog dobra i popisom koordinata iskazanih u službenom koordinatnom sustavu Republike Hrvatske (HTRS96/TM), koju izrađuje ovlašteni inženjer geodezije.

Članak 8.

Zahtjev za posebnu upotrebu pomorskog dobra za postojeće građevine iz članka 5. stavka 1. pod rednim brojem 2. ove Uredbe, koje Plovput d.o.o. koristi, sadrži:

1. tablični prikaz svih postojećih građevina koje služe pristupu postojećim objektima sigurnosti plovidbe, a koji će sadržavati opis građevine, naziv i tip objekta sigurnosti plovidbe kojemu se pristupa, površinu građevine, naziv grada ili općine u kojoj je smještena građevina

2. izvadak iz Registra objekata sigurnosti plovidbe koji sadrži osnovne atributne, navigacijske i administrativne podatke o svakom postojećem objektu sigurnosti plovidbe

3. geodetsku situaciju s obuhvatom građevine na pomorskom dobru kojom se pristupa objektu sigurnosti plovidbe, prikazan na kopiji katastarskog plana, te na kopiji zemljišnoknjižnog plana ako na predmetnom području postoji dvojna numeracija, preklopljen na digitalnu ortofoto kartu s označenim svim lomnim točkama pomorskog dobra koje se daje na posebnu upotrebu, s iskazanom ukupnom površinom pomorskog dobra i popisom koordinata iskazanih u službenom koordinatnom sustavu Republike Hrvatske (HTRS96/TM), koju izrađuje ovlašteni inženjer geodezije.

Članak 9.

(1) Ovlaštenik posebne upotrebe pomorskog dobra dužan je nakon ishođenja uporabne dozvole za infrastrukturne građevine koje se grade i/ili postavljaju u moru dostaviti davatelju posebne upotrebe geodetski snimak izvedenog stanja izrađen za potrebe Hrvatskog hidrografskog instituta u skladu s posebnim propisima kojima se uređuje hidrografska djelatnost.

(2) U slučaju da geodetski snimak izvedenog stanja odstupa od geodetske situacije iz članka 6. stavka 1. točke 2. ove Uredbe, navedena odstupanja uredit će se dodatkom ugovoru o posebnoj upotrebi pomorskog dobra.

Članak 10.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/58

Urbroj: 50301-27/20-25-4

Zagreb, 3. srpnja 2025.

Predsjednik
 mr. sc. Andrej Plenković, v. r.